text:  21-årig brækkede anklerne under fangeflugt
  13 november 2011 kl. 13.54
  Det lykkedes to 21-årige at flygte fra arresten i Aabenraa. Én brækkede anklerne, den anden er på fri fod.
  Syd- og Sønderjyllands Politi leder efter en 21-årig mand, der er flygtet fra arresten i Aabenraa.
  Flugten skete ifølge jv.dk lørdag eftermiddag sammen med en anden 21-årig, som dog ikke nåede langt.
  De to fanger havde held til at kravle over arrestmuren, men så slap heldet op for den ene, som brækkede begge sine ankler, da han faldt ned.
  - Han fik også en skade i ryggen og er indlagt. Den anden er væk, og ham leder vi efter siger vagtchef Jan Stokholm i Syd- og Sønderjyllands Politi.
  Det står ikke klart, hvordan det lykkedes de to mænd at komme over muren.
  